b'\n_START_ARTICLE_\nJorma Kallio (kaupunginjohtaja)\n_START_PARAGRAPH_\nJorma Juhani Kallio (s. 19. huhtikuuta 1942 Akaa) oli pitk\xc3\xa4aikainen Naantalin kaupunginjohtaja vuosina 1976\xe2\x80\x932000. H\xc3\xa4n on puoluetaustaltaan kokoomuslainen. Kallion virkakaudella Naantaliin tuli Muumimaailma ja Naantalin kylpyl\xc3\xa4, osittain h\xc3\xa4nen ansiostaan. Kallio painotti urallaan taloudenhoidon t\xc3\xa4rkeytt\xc3\xa4._NEWLINE_Kallion vanhemmat olivat kaupunginsihteeri Johannes Kallio ja Sylvi Karri. H\xc3\xa4n valmistui oikeustieteen kandidaatiksi Helsingin yliopistosta vuonna 1967 ja sai varatuomarin arvon vuonna 1973. Kallio toimi Vammalan kaupunginsihteerin\xc3\xa4 vuosina 1968\xe2\x80\x931971, ja ennen Naantaliin tuloa Kallio oli Oulaisten kauppalanjohtaja vuosina 1971\xe2\x80\x931976. Kallio omisti my\xc3\xb6s ravintola Naantalin Seurahuoneen 2000-luvun alussa.'